RĪGĀ

|  |  |  |
| --- | --- | --- |
|  12.09.2014. | Nr. | 1-02/69 |
|  |  |  |
| Uz |  | Nr. |  |

**Latvijas Republikas**

**Ministru kabineta**

**priekšsēdētājai**

**Laimdotai Straujumai**

**Informācijai: Latvijas Republikas**

**Saeimas priekšsēdētājai**

**Solvitai Āboltiņai**

*Par Līguma par stabilitāti, koordināciju un pārvaldību*

*ekonomiskajā un monetārajā savienībā un*

*par likuma “Par vidēja termiņa budžeta ietvaru 2014., 2015. un 2016.gadam” pārkāpumu*

Saskaņā ar Fiskālās disciplīnas likuma 28. panta 7. punktu Fiskālās disciplīnas padome sagatavo un iesniedz Saeimai un Ministru kabinetam viedokli fiskālās politikas jautājumos, ja atzīst tos par būtiskiem fiskālās disciplīnas likuma normu ievērošanai.

1. Līguma par stabilitāti, koordināciju un pārvaldību ekonomiskajā un monetārajā savienībā 3. panta pirmās daļas d punkts nosaka, ka strukturālais deficīts nedrīkst pārsniegt 1% no IKP.
2. Saskaņā ar likuma “Par vidēja termiņa budžeta ietvaru 2014., 2015. un 2016.gadam” 5.pantu strukturālās deficīta mērķis 2014. gadam ir 1% no IKP.
3. Atbilstoši minētajam līgumam un likumam un ņemot vērā makroekonomiskās un fiskālās prognozes, likums “Par valsts budžetu 2014.gadam” tika sagatavots tā, lai ievērotu minēto strukturālā deficīta mērķi.
4. Atbilstoši pašlaik spēkā esošajām fiskālajām prognozēm, saskaņā ar kurām 2014.gada aprīlī tika sagatavota Latvijas Stabilitātes programma 2014.-2017. gadam, 2014. gadā strukturālais deficīts tiek prognozēts 1,2% no IKP, tātad par 0,2% no IKP pārsniedz strukturālā deficīta mērķi.
5. Pēc Latvijas Stabilitātes programmas 2014.-2017. gadam pieņemšanas, kļuva zināms, ka valsts budžeta apakšprogrammā 31.02.00 “Valsts parāda vadība” faktiskie izdevumi 2014.gadā būs mazāki, kā plānots gadskārtējā valsts budžeta likumā. Minētais apropriācijas valsts parāda apkalpošanai ietaupījums nodrošinātu strukturālā deficīta mērķa ievērošanu.
6. Ministru kabinets pieņēma lēmumu par apropriāciju pārdali, novirzot 20 623 694 *euro* no valsts parāda vadības budžeta apakšprogrammā ietaupītajiem līdzekļiem uz citām budžeta programmām, tādejādi palielinot finansējumu šajās budžeta programmās virs likumā “Par valsts budžetu 2014. gadam” noteiktā apjoma (MK 28.08.2014 rīkojums Nr. 460, MK 28.08.2014 rīkojums Nr. 457, MK 02.09.2014 rīkojums Nr. 461 un MK 02.09.2014 rīkojums Nr. 463 un MK 02.09.2014 rīkojums Nr. 462). Š.g. 4. septembrī Saeima pieņēma lēmumu, ar kuru piekrita minēto apropriāciju pārdalei.
7. Ministru kabineta un Saeimas lēmuma rezultāta 2014.gada strukturālais deficīts pārsniegs Līguma par stabilitāti, koordināciju un pārvaldību ekonomiskajā un monetārajā savienībā un likuma “Par vidēja termiņa budžeta ietvaru 2014., 2015. un 2016.gadam” noteikto strukturālā deficīta mērķi.

**Ņemot vērā minēto, Fiskālās disciplīnas padome uzskata, ka Ministru kabineta 28. augusta un 2. septembra rīkojumi un Saeimas 4. septembra lēmums par apropriāciju pārdali neatbilst Līgumam par stabilitāti, koordināciju un pārvaldību ekonomiskajā un monetārajā savienībā un neatbilst likumam “Par vidēja termiņa budžeta ietvaru 2014., 2015. un 2016.gadam”.**

Fiskālās disciplīnas padomes priekšsēdētājs Jānis Platais